[{"text_idx": "#000001", "text": "Antau\u0306 unu jaro komencig\u0302is la grandskala rusia invado de Ukrainio. Multaj ukrainiaj esperantistoj estis rekte trafitaj de la milito \u2013 vivis sub rusia okupacio au\u0306 fug\u0302is de siaj hejmoj al aliaj partoj de la lando au\u0306 eksterlanden. En Rusio la prezidanto de la landa asocio gratulas c\u0302iujn rusiajn batalantojn."}, {"text_idx": "#000002", "text": "En decembro esperantistoj en Kijivo renkontig\u0302is en restoracio por soleni la Zamenhof-tagon."}, {"text_idx": "#000003", "text": "La 24-an de februaro 2022 komencig\u0302is la grandskala atako de Rusio kontrau\u0306 Ukrainio. Kelkajn tagojn poste Libera Folio intervjuis la esperantiston Ihor Jasinskij, kiu fug\u0302is de la urbo H\u0302arkiv al Nederlando."}, {"text_idx": "#000004", "text": "\u2013 Mi proponis min por la teritoria defendo, sed oni diris ke mi jam estas tro maljuna. Mi estas 64-jara, kaj oni akceptas g\u0302is 60. Al mi jam tedis sidi sub la tero kaj atendi bombon, li tiam rakontis."}, {"text_idx": "#000005", "text": "Nun li log\u0302as en Amsterdamo kaj trovis laboron en granda mang\u0302odeponejo."}, {"text_idx": "#000007", "text": "Natalia Ivanova en Kijivo rakontas, ke la plej multaj esperantistoj restas en Ukrainio, kaj dum la milito dau\u0306re restas en kontakto unu kun la alia."}, {"text_idx": "#000008", "text": "\u2013 Ni ege maltrankvilis kiam ni dum monato ne povis kontakti Ivan en la urbeto Dimer en la regiono de Kijivo. Dimer estis okupita, li log\u0302is tie dum monato sen elektro kaj akvo, li renkontis la okupantojn, ili venis al la log\u0302ejo kaj serc\u0302is tie \u201cBandera\u201d, se vi au\u0306dis tiun nomon. Sed tamen kiam la urbo estis liberigita, haleluja, Ivan restis viva kaj havis tiun barbon teruran, tre similis al Zamenhof."}, {"text_idx": "#000010", "text": "\u2013 S\u0302i trovis tie sian vunditan amikinon kaj okupig\u0302is pri tiu vundo. Estis terura afero, c\u0302ar komencig\u0302is gangreno. Ili telefone kontaktis kun kirurgo kiu diris ke necesas c\u0302ion fortranc\u0302i. S\u0302i rakontis al mi ke s\u0302i ploris kaj tranc\u0302is, c\u0302ar s\u0302i simple devis tion fari. Poste iu tute freneza volontulo sukcesis alveturi kaj ili venis al H\u0302arkivo. La vundita virino restis viva kaj c\u0302io nun estas en ordo pri s\u0302i."}, {"text_idx": "#000012", "text": "Natalia Ivanova kun kamufla reto kiun s\u0302i plektis."}, {"text_idx": "#000013", "text": "\u2013 S\u0302ia log\u0302ejo c\u0302i tie estas en la nau\u0306a etag\u0302o kaj c\u0302io estas dependa de elektro. Se g\u0302i estas, c\u0302io estas en ordo. Se ne estas, la lifto ne funkcias, ne eblas ion prepari por la mang\u0302o kaj estas terure malvarme. Ili revenis al la privata domo en Balakleja en la regiono de H\u0302arkiv, tie estas pli-malpli normale."}, {"text_idx": "#000014", "text": "Natalia Ivanova mem en la komenca fazo de la milito fug\u0302is al okcidenta Ukrainio, sed revenis al Kijivo, kiam la c\u0302irkau\u0306a regiono estis liberigita."}, {"text_idx": "#000015", "text": "\u2013 Komence estis terura timo kaj tuta senforto, konstanta maltrankvilo pri parencoj, amikoj, soldatoj, konatuloj, maldeziro mang\u0302i kaj nekapablo dormi. Dum la unua semajno de la milito mi perdis 5 kilogramojn. Nun apetito revenis, sed ekdormi restas problemo."}, {"text_idx": "#000016", "text": "\u2013 Mi trovis por mi stimulon por vivi kaj esti necesa kaj vivi g\u0302is la venko: mi c\u0302iutage veturas al volontula organizaj\u0302o, kie homoj okupig\u0302as pri multaj aferoj por subteni nian armeon. Persone mi plektas kamuflajn retojn."}, {"text_idx": "#000017", "text": "Almenau\u0306 du esperantistoj servas en la ukraina armeo. Neniu ukraina esperantisto g\u0302is nun pereis rekte pro la milito, Natalia Ivanova diras."}, {"text_idx": "#000018", "text": "\u2013 Esperantistoj en Ukrainio ne multas, kaj estas plejparte maljunaj homoj. En vilag\u0302o apud Buc\u0302a estis unu esperantisto kiu tie travivis la okupacion, sed pri s\u0302i c\u0302io estas en ordo."}, {"text_idx": "#000019", "text": "En Rusio multaj esperantistoj s\u0302ajnas subteni la militon kontrau\u0306 Ukrainio. Tiuj, kiuj g\u0302in ne subtenas, c\u0302efe silentas, c\u0302ar malsilentado povus konduki al seriozaj sekvoj."}, {"text_idx": "#000020", "text": "La 23-an de februaro la prezidanto de Rusia Esperanto-Unio, Aleksandr Lebedev, atentigis la rusiajn esperantistojn okaze de grava nacia festotago:"}, {"text_idx": "#000021", "text": "\u201cHodiau\u0306 nia lando festas Tagon de defendanto de la Patrujo. Okaze de la festo mi gratulas c\u0302iujn, kiuj iam servis au\u0306 nun servas en nia armeo kaj floto, kaj unuafoje tiujn, kiuj batalas por Rusio g\u0302uste nun. Mi gratulas ankau\u0306 laborantojn de armilindustrio kaj c\u0302iujn aliajn, kiuj klopodas por nia armeo en sia laborkampo. Gloron al vi c\u0302iuj, fortunon kaj venkojn!\u201d"}, {"text_idx": "#000022", "text": "Evidente ne nur rusiaj esperantistoj simpatias kun la agado de la regantoj en Kremlo. Iu usona esperantisto ec\u0302 decidis translokig\u0302i al Rusio jam post la komencig\u0302o de la milito, lau\u0306 informo de Andrej Grigorjevskij en retpos\u0302ta listo de rusiaj esperantistoj:"}, {"text_idx": "#000023", "text": "\u201cEn Peterburgo aperis usona e-isto, kiu decidis migri al Rusio. Fluge li atingis Helsinkon, de tie buse veturis al Peterburgo. Peterburganoj renkontis lin, log\u0302igis, helpis pri la unuatempa adapig\u0302o. Li nomas sin rusmaniere \u201cDavid Ivanovich\u201d au\u0306 mallonge Dave. Li planas eklog\u0302i ie en Volgio, preferinde en Saransk (pri kiu li legis kiel la plej ekologie pura rusia regiona centro).\u201d"}, {"text_idx": "#000025", "text": "La revuo de UEA silentas pri gravaj temoj"}, {"text_idx": "#000027", "text": "Estas iom hontinde paroli pri propraj animaj elrevig\u0302oj, kiam la ukrainoj c\u0302iutage suferas korpe. Sed mi tamen diru, ke mia elrevig\u0302o pro la agreso de Rusio estas duobla. Unue, samkiel la plej multaj finnoj, mi dum jardekoj kredis, ke la najbara Rusio iom post iom demokratig\u0302os kaj c\u0302esos esti minaco al siaj najbaroj (pri tio mi blogis: Due, kiel esperantiston min s\u0302okis vidi, ke multaj esperantistoj, c\u0302efe en Rusio sed ne nur, eksplicite pravigas la militan atakon kaj ec\u0302 neas la ekzistorajton de la ukrainaj nacio kaj s\u0302tato. Tio lau\u0306 mi estas komparebla al la decido de la germanaj Esperanto-organizaj\u0302oj en la tridekaj jaroj eksigi c\u0302iujn judajn membrojn. Kiel skribis Anna Stecay en Beletra Almanako: \u201cEkde februaro 2022 ekzemple mi rezignis pri la uzo de la vorto \u201csamideano\u201d, c\u0302ar evidentig\u0302is ke estas multaj homoj ec\u0302 influaj en la movado, kiuj prifajfas la celojn de paco kaj humaneco sed proklamas tiun militon tau\u0306ga politika rimedo.\u201d Kolapsis kaj la baze pozitiva sinteno de la finnoj rilate Rusion, kaj mia kredo je tio, ke ia \u201cinterna ideo\u201d unuigas la esperantistojn. Pardonu la pesimisman tonon..."}, {"text_idx": "#000028", "text": "La germanaj organizaj\u0302oj estas tro malproksima kaj ne tre preciza ekzemplo: Rusio au\u0306 persone Putin ne proklamas sian superecon super aliaj homaj estaj\u0302oj au\u0306 sian deziron havigi teron por log\u0302igi tie siajn biologie, rase superajn homojn (tion senkas\u0302e faris Hitlero)."}, {"text_idx": "#000029", "text": "Pli bona ekzemplo estas finnoj, kiuj ne turmentas sin c\u0302iunokte pro multaj miloj da civiluloj mortintaj en 1942-43 pro la artefarita malsato en Leningrado, organizita de germanoj, hispanoj kaj finnoj. Facilas diri: \u201cEstis aliaj finnoj, ne mi. Kaj ili havis pri kio veng\u0302i, estis milito post la vintra milito, sovetoj kulpis\u201d. Ankau\u0306 iuj rusoj trovas klarigojn, ne kulpigu ilin pli ol vi kulpigas vin mem. La dramo estis evitebla, sed neniu montris bonvolon en novembro kaj decembro \u2013 por rezultigi februaron."}, {"text_idx": "#000030", "text": "Mi ne komparis Putin-on kaj Hitler-on, sed la agojn de la iamaj germanaj kaj nunaj rusaj movadestroj kontrau\u0306 la idealoj de Esperanto. \u2013 Pro tio, ke la finna armeo sendube havis ian tute ne lau\u0306dindan rolon en la sieg\u0302o de Leningrado (tamen la finnoj rifuzis rekte ataki la urbon tere au\u0306 aere, malgrau\u0306 tiucelaj petoj de la germanoj), precize nun post 80 jaroj mi kiel finno viaopinie ne havas rajton kondamni la rusajn kruelaj\u0302ojn en Ukrainio. Iom ekstrema ekzemplo de kio-pri-ismo..."}, {"text_idx": "#000031", "text": "La komentinto s\u0302ajne ne insistas, ke vi estas finno, ne esats evidenta, eble li mencias finnojn, c\u0302ar la posedanto de la loko estas finno. Mi ne vidas ke estas kiopriismo. Landa movado ne estu kulpigata, c\u0302ar ankau\u0306 en aliaj jaroj neniu kulpigis finnajn esperantistojn ke ili ne mortas batalante kontrau\u0306 sia registaro, au\u0306 usonan movadon pro troa militado de ilia armeo en Vjetnamio, Irako, Serbio kaj aliaj lokoj."}, {"text_idx": "#000032", "text": "Mi celis kulpigi ne la rusian movadon, sed nur tiujn individuajn esperantistojn, kiuj subtenas la rusian agreson kaj neas la ekzistorajton de la ukrainaj nacio kaj s\u0302tato, kaj ankau\u0306 disvastigas propagandon pri ukraina \u201cnaziismo\u201d. Bedau\u0306rinde trovig\u0302as multaj tiaj. Mi ne postulas, ke ordinara rusia esperantisto risku sian liberecon publike kondamnante la militon, kvankam ekzistas ankau\u0306 tiaj kurag\u0302uloj."}, {"text_idx": "#000033", "text": "Mi jam delonge kontrau\u0306as la nocion \u201csamideano\u201d. Kiel montras la sperto, nura scipovo uzi la Internacian Lingvon ne estas sufic\u0302a kondic\u0302o por nomi iun esperantiston per tiu vorto. Kiel montras la vivo, bedau\u0306rinde, al nia, precipe honesta komunumo, iam alig\u0302as uloj, kiuj prakike estas malmoralaj... Prezidanto de REU estas \u201celstara\u201d ekzemplo lau\u0306 mia vidpunkto. Estas ec\u0302 pli bedau\u0306rinda fakto, ke li havas siajn \u201csamideanojn\u201d, do li ne estas sola..."}, {"text_idx": "#000034", "text": "Por mi la eventoj de februaro 2022 kaj iliaj sekvoj signifis plenan kaj porc\u0302iaman perdon de la kredo je onta senlima, unuhomara mondo. Escepte de kelkaj (ge)justuloj, kiuj esprimis sin kontrau\u0306 la agreso, au\u0306 publike, au\u0306 almenau\u0306 private \u2013 la rusa Esperanto-parolantaro por mi c\u0302esis ekzisti. Eternan malbenon al ilia terorista s\u0302tato! Solidare al la venko super rusio!"}, {"text_idx": "#000036", "text": "Log\u0302ante en Belostoko-Bjalistoko, kiu jen estis juda, jen formale rusia, jen formale belorusia, jen pola pro pure politikaj konsideroj (vers\u0302ajne por rekompenci perdon de Lvovo por poloj), vi povus pli filozofie rilati al naciismaj konfliktoj pri teritorioj kaj homaj mensoj."}, {"text_idx": "#000037", "text": "Ni retrovos pacon, speciale inter ni en la movado, se ni deziros g\u0302in, ne se ni estus \u201csolidare kontrau\u0306\u201d, kio metas nin \u201csolidare kun\u201d i. a. nov-nazioj, kies gravan rolon en Ukrainio priskribis antau\u0306 du-tri jaroj BBC, Reuters kaj c\u0302iu ajn."}, {"text_idx": "#000038", "text": "En la parlamentaj elektoj de 2019, la ekstreme dekstraj partioj de Ukrainio ricevis 2,15 % de la voc\u0302oj, signife malpli ol en multaj landoj de Eu\u0306ropa Unio ( Paroli pri \u201cnov-nazioj\u201d estas nur rusa propagando, kiun oni disvastigas kiam la rusia armeo torturas, seksperfortas kaj mortigas ukrainajn civilulojn. Ec\u0302 se la ekstrema dekstro en Ukrainio estus dekoble pli forta, tio estus nula pravigo por la milita agreso. Bonvolu ne klopodi turni atenton for de la veraj militkrimuloj."}, {"text_idx": "#000041", "text": "Lau\u0306 tiu artikolo (mi agnoskas, ke la fonto estas serioza), Kanado trejnis ukrainiajn soldatojn, el kiuj kelkaj montrig\u0302is ekstremistoj. Ukrainio decidis kiujn soldatojn oni trejnu. Kanado ne rajtis diri \u201cni trejnos tiujn, sed ne tiujn aliajn\u201d, kaj c\u0302iuokaze Kanado ne kompetentus pri tia decido."}, {"text_idx": "#000042", "text": "C\u0302u valoris sendi naziojn al Kanado por trejni ilin?\nEksigi ilin el la ukraina armeo, doni au\u0306tonomion al Donbaso, c\u0302u estus troa prezo por eviti militon? Au\u0306 c\u0302u la granda milito kontrau\u0306 Rusio estis la celo de Okcidento?"}, {"text_idx": "#000044", "text": "La kanadaj trejnistoj iris al Ukrainio, ne inverse."}, {"text_idx": "#000045", "text": "Rusio povas tuj retiri sian armeon el Ukrainio, konforme al pluraj rezolucioj de UN, kaj g\u0302i tuj ekhavos tiujn \u201dlongajn pacajn jarojn\u201d. Estas tiel simple!"}, {"text_idx": "#000050", "text": "Kara Przemys\u0142aw, kion vi opinias, c\u0302u necesas jug\u0302i la gvidadon de Ukrainio dum 8 jaroj da sens\u0302eligado de Donbaso fare de la armitaj fortoj de Ukrainio, grandega nombro da mortintaj civiluloj. C\u0302u vi scias pri la strateto de ang\u0302eloj en Donecko? (dedic\u0302ita al la infanoj, kiuj mortis pro la sens\u0302eligado de la armetrupoj de Ukrainio), por torturado de kaptitoj kaj pridemandi la militistaron c\u0302e fotilo, kio estas malpermesita de internaciaj konvencioj kaj ajnaj reguloj de milito, por la uzo de kemiaj armiloj, por mortigi homojn. kiuj kapitulacis kaj multe pli? C\u0302i tiuj c\u0302iuj estas militkrimoj. Kiel vi opinias, ke ili estu jug\u0302itaj de la gvidantaro de Ukrainio au\u0306 c\u0302u vi subtenas iliajn krimajn agojn?"}, {"text_idx": "#000052", "text": "Mi eltiras konkludojn pri sens\u0302eligado de parencoj de mia familio kaj iliaj najbaroj, kiuj regule atendis atakojn en la kelo de sia etag\u0302konstruaj\u0302o ekde 2014. Ili sciis precize sur kiu flanko kio estas kaj de kie ili pafas kaj kiu pafas, ili log\u0302is tie. Sed vi fidas vian televidilon pli ol la lokulojn)\nMi scias nenion pri la longtempa propaganda laboro de la rusaj amaskomunikiloj en tiuj teritorioj. Mi vizitis parencojn g\u0302is 2014, ili havis plejparte nur ukrainajn televidkanalojn, ne estis propagando tie, estis multaj tendoj de ukrainaj politikaj partioj, ili c\u0302iuj estis preterpasitaj, estis malmultaj homoj interesitaj pri politiko entute. Homoj nur volis labori normale kaj vivi en paco. Mi persone ne vidis signojn de propagando. Sed denove, via televidilo scias pli kaj pli bone ol mi, kiu estis tie)\nDe kie vi ricevis la informojn pri la sekrete alproksimigita armeo sub aliaj flagoj? Estus tute alia milito, io kiel nun. C\u0302iuj jam scias la nomojn de tiuj ministoj kaj aliaj antau\u0306e civiluloj, kiuj batalis tie por au\u0306tonomio sur malnova teknika ekipaj\u0302o parte prenita el muzeoj. En c\u0302iuj tiuj jaroj, neniu pruvo de la c\u0302eesto de regulaj unuoj de iu speco de armeoj estis prezentita tie. Ne satelitaj bildoj, ne kio alia. Pasintjare, c\u0302iuj vidis kiel la batalado de la regula armeo diferencis de la popola defenda movado, kiu estis. Nun estas ec\u0302 strange paroli pri iuj sekretaj armeoj."}, {"text_idx": "#000054", "text": "Mi esperas, ke la administranto forigos tiun sterkan komenton, c\u0302ar g\u0302i diskonigas mensogon pri la popolo-viktimo de la fas\u0302ista rusa agreso."}, {"text_idx": "#000055", "text": "Komunismo estas soveta potenco kaj elektro en la tuta lando.\nDemokratio estas senlaca cenzurado kaj nigra-blanka rigardo."}, {"text_idx": "#000056", "text": "Do, lau\u0306 tiu difino, en Rusio nepre regas demokratio..."}, {"text_idx": "#000059", "text": "Ni parolas pri popolo de sklavoj, kiuj mem por si konstruis la prizonon kaj ec\u0302 fieras pri la verko. Mi havas nulan kredon, ke rusio povas evolui en ion bonan."}, {"text_idx": "#000060", "text": "Mi havas nulan kredon, ke mi vidos demokratan Rusion dum mia vivo (mi estas naskita en 1955), sed pli foran estontecon mi ne antau\u0306vidas. C\u0302iuokaze, kiel esperantistoj ni devas tamen klopodi serc\u0302i la homon malantau\u0306 la fasado de \u201cnacio\u201d. Sed kompreneble oni ne povas amiki kun c\u0302iuj nur c\u0302ar ili estas esperantistoj."}, {"text_idx": "#000062", "text": "Mi supozas, ke vi konas Rusion pli bone ol mi. C\u0302u lau\u0306 vi Rusio estas plene maldemokratia, kiel (lau\u0306 mi) Sauda Arabio, au\u0306 pli duondemokratia, kiel ekzemple (lau\u0306 mia impreso) Turkio? Kiel vi ordigus, lau\u0306 demokratieco, jenaj landoj: Barato, Britio, C\u0302inio, Germanio, Hungario, Rusio, Sauda Arabio, Svislando, Turkio, Unuig\u0302intaj Arabaj Emirlandoj, Usono? Kiam mi mem provas respondi tiajn demandojn, mi trovas, ke demokratio estas tre glita koncepto, kaj el praktikaj vidpunktoj ne la plej grava afero. La lando, kiun mi plej bone konas, Britio, havas reg\u0302on, stultan konstitucion, stultan balotsistemon (ne indas voc\u0302doni), kaj rilate eksterlandan politikon la registaro s\u0302ajne prenas siajn ordonojn de Usono; sed la kulturo s\u0302ajnas tre demokratia, kaj la registaro efektive atentas la publikan opinion (se g\u0302i povas tion fari sen malobei ordonojn el Usono)."}, {"text_idx": "#000063", "text": "Bonaj demandoj sed, jes, demokratio gravas ankau\u0306 c\u0302i-rilate. Dum la vjetnama milito aperis en Usono forta kontrau\u0306milita movado, c\u0302ar Usono tamen estis demokratio. En Rusio oni lastatempe tute sufokis la demokration g\u0302uste por ke neniu povu publike esprimi sin kontrau\u0306 la milito. La demokrata Federacia Germanio povis publike pritrakti sian nazian pasintecon kaj iom post iom liberig\u0302i de g\u0302i; en GDR tio ne okazis tiel efike (kio plu videblas en la orientaj germanaj regionoj), kaj en Sovet-Unio/Rusio oni neniam liberig\u0302is de la stalinisma tradicio (Stalino estas denove konsiderata unu el la herooj de la lando). \u2013 Cetere, mi havas unu personan kriterion rilate demokration: lando estas pli-malpli demokratia, se via kunparolanto surstrate ne rigardas malantau\u0306 sian s\u0302ultron antau\u0306 ol kritiki la registaron. Tiun tipan rigardon malantau\u0306 la s\u0302ultron mi siatempe lernis en la komunisma Bulgario, kaj mi certas, ke tian oni trovas nuntempe en Rusio, kie ec\u0302 tre junaj homoj estas kondamnitaj al longaj punoj en malliberejo pro unuopaj porpacaj afis\u0302oj en la reto."}, {"text_idx": "#000064", "text": "Sed responde al c\u0302i tio: \u201cMi supozas, ke vi konas Rusion pli bone ol mi. C\u0302u lau\u0306 vi Rusio estas plene maldemokratia, kiel (lau\u0306 mi) Sauda Arabio, au\u0306 pli duondemokratia, kiel ekzemple (lau\u0306 mia impreso) Turkio?\u201d \u2013 Miaopinie Rusio estas nuntempe plene maldemokratia g\u0302uste kiel Sauda Arabio, sed Rusio atingis tiun staton iom post iom dum la pasintaj dudeko da jaroj, dum Sauda Arabio evidente c\u0302iam estis nedemokratia. La demokratio-indico de Sauda Arabio lau\u0306 iuj kriterioj estas 2,08, tiu de Rusio 2,28, tiu de Turkio 4,35, kio s\u0302ajnas al mi kredinda ("}, {"text_idx": "#000066", "text": "C\u0302u vi iam estis en Rusio? Au\u0306 vi simple ripetas tion, kion montras al vi la amaskomunikiloj, kiuj en iu ajn lando estas 99% malveraj. Au\u0306 fidu tiujn afis\u0302ojn, kiuj antau\u0306enigas sociajn retajn algoritmojn, kiuj estas armilo de informa militado. Ne estu tiel naiva, infanece kredante je c\u0302io c\u0302i kaj libervole farig\u0302ante viktimo de la informa milito."}, {"text_idx": "#000068", "text": "99%, c\u0302ar foje unu procento estas la filmaj\u0302o, kiu estis efektive prenita, sed la informa prezentado kaj konkludoj, kiuj konsistigas la c\u0302efan parton de la informa novaj\u0302o, estas preskau\u0306 tute distorditaj, uzataj por manipulado ktp. Tial, entute, 99 % de mensogoj estas akiritaj.\nKion mi priskribis en alia komento estas la faktoj kiujn mi konas persone, au\u0306 de tiuj homoj kiuj estis kaj konas. Miaj parencoj, kiuj kas\u0302is sin en keloj, estis ankau\u0306 sub fajro. Mi persone provas ne rigardi la amaskomunikilaron, sed ricevi informojn de tiuj, kiuj estis atestantoj au\u0306 komunikis kun atestantoj. Kaj kiam novaj\u0302oj kaptas mian atenton, mi kontrolas ilin el diversaj fontoj, neniam okazis ke, kiel rezulto de kontrolo, la novaj\u0302o estis vera, kaj ne fikcio bazita sur eventoj au\u0306 individuaj frazoj. Mia alia komento estis nur, ke homo jug\u0302as unu flankon, kaj la alia flanko estas preta tuj kaj senkondic\u0302e pardoni c\u0302iujn krimojn, ajnajn trompojn. S\u0302ajnas al mi, ke se homo konsideras sin principa kaj justa homo, tiam liaj principoj ne estu malsamaj depende de kia flago kaj kiaj homoj faras krimojn. Precipe se homo nomas sin adepto de demokratio. Mi esperas, ke li komprenas la signifon de la vorto demokratio."}, {"text_idx": "#000069", "text": "Mi log\u0302as en lando geografie pli proksima al norda afriko ol al centra eu\u0306ropo, tamen oni same multe parolis en amaskomunikiloj pri la milita agreso de Rusio en Ukrainio kaj ne au\u0306 apenau\u0306 pri aliaj barbaraj\u0302oj pli proksimaj geografie, tre vers\u0302ajne pli pro tio ol pro aliaj kialoj almenau\u0306 mialande homoj multe opinias pri milito en Ukrainio, male same kiel pri aliaj temoj nenion dirus."}, {"text_idx": "#000070", "text": "Ne utilis tre klare la parolado en amaskomunikiloj por ke estu ekzemple pli da apogo al rifug\u0302intoj (triste iom male okazas) au\u0306 pripensado pri internaciaj rilatoj sed utilis por pravigi grandigon de bug\u0302eto por militiloj, malpermeson de komunikiloj kaj bizare ec\u0302 atakojn al asocioj, porpaca movado kaj partio."}, {"text_idx": "#000071", "text": "Anekdote kaj vers\u0302ajne pro politiko en almenau\u0306 unu urbo apogo al rifug\u0302intoj de asocio haltis c\u0302ar oni akuzis asocianojn je esti rusaj spionoj (malprave lau\u0306 posta esplorado). C\u0302u la parolado en komunikiloj tiel kiel g\u0302i okazas utilos al paco kie ajn mi iom dubas, same dubas pri la pozitivaj efikoj de pluraj politikaj decidoj kiuj okazadas teorie pro la milita agreso en Ukrainio kaj por paco, espere malprave."}, {"text_idx": "#000072", "text": "Tradicie partieca artikolo de LF pri politikaj aferoj. Dum ok jaroj esperantistoj de Donecka kaj Luganska provincoj vivis (kaj plu vivas) sub bombado fare de ukraina armeo kaj neniu au\u0306toro de LF vizitis au\u0306 almenau\u0306 retpos\u0302te kontaktis ilin, interesig\u0302is pri ilia vivo kaj opinio. Ankau\u0306 en tiu c\u0302i artikolo ili ne ekzistas. Simpligi la mondobildon g\u0302is nigrablanka klis\u0302o estas malnova propaganda truko, sed c\u0302u necesa ankau\u0306 en Esperantujo?"}, {"text_idx": "#000073", "text": "Dum ok jaroj Rusio fie utiligis la log\u0302antojn de tiuj provincoj por aneksi ilin al Rusio. Sen la rusaj instigo kaj subteno tie neniam aperus armita ribelo."}, {"text_idx": "#000074", "text": "Malnova eu\u0306ropa tradicio \u2013 neado de ekzistado de la Alia. Ekzistas nur eu\u0306ropanoj kaj tiuj kiujn ili konsideros ekzistantaj. Ribeluloj en Kosovo ekzistas, ribeluloj en Donecko estas \u201cpupoj fiuzataj de Rusio\u201d. Teroristoj en Irako ekzistas, teroristoj en Sirio estas \u201cpodemokratia opozicio\u201d. Islamistoj en Francio ekzistas kaj estas dang\u0302era minaco, islamistoj en C\u0302ec\u0302enio ne ekzistas kaj estas nuraj \u201cc\u0302ec\u0302enaj disidentoj\u201d. Koloniisma pensmaniero dau\u0306ras."}, {"text_idx": "#000075", "text": "Kompreneble en Donecko ekzistas ankau\u0306 lokaj ribeluloj, kiuj batalas kontrau\u0306 la ukraina s\u0302tato helpante la rusan armeon, miaopinie neniu neas ilian ekziston. Kompreneble en C\u0302ec\u0302enio ekzistis ankau\u0306 islamistoj, tio nur ne pravigis la detruon de tutaj urboj fare de la rusa armeo. Kaj rilate koloniisman pensmanieron \u2013 se la rusia invado de Ukrainio kaj la iom-post-ioma anekso de Belorusio ne estas koloniismo, mi ne scias, kio estas."}, {"text_idx": "#000076", "text": "1. Fabelo pri rusia armeo ekde 2014 batalanta en Ukrainio estas amuza, sed g\u0302iaj adeptoj devas demandi sin mem: se tio estas vero, kial dum ok jaroj rusia armeo retirig\u0302is tiom ke ukrainaj tac\u0302mentoj establis sin rande de Donecko kaj seng\u0302ene bombas la urbon de tie dum ok jaroj dum en 2022 la sama rusia armeo en kelkaj monatoj okupis 20% de Ukrainio?\n2. Detruado de tutaj urboj okazas kiam okazas bataloj en tutaj urboj. Tion faris usona kaj eu\u0306ropaj armeoj en Irako kaj Afganio sen mencii pli fruajn eu\u0306ropajn agresojn. Se vi konas alian manieron haltigi teroristojn \u2013 bonvolu rakonti pri via unika metodo. G\u0302is nun eu\u0306ropa polico c\u0302iam mortigis la teroristojn kiuj atakis eu\u0306ropanojn, sen zorgi c\u0302u tio okazas en urbo au\u0306 ne.\n3. Anekso de Belorusio estas via fantazio senpruva.\n4. Rusio dum ok jaroj diris al Kievo: \u201cDonbaso estas Ukrainio. Plenumu la Minskajn interkonsentojn kaj reprenu g\u0302in\u201d. Kievaj regantoj dum ok jaroj rifuzadis tion fari kaj nun malkas\u0302e diras ke tiu internacia interkonsento estis nura falsaj\u0302o kies celo estis trompi Rusion kaj prepari Ukrainion al nova milito. Eksaj s\u0302tatestroj de Francio kaj Germanio, kiuj oficiale garantiis plenumon de tiu c\u0302i interkonsento, ankau\u0306 diris ke ekde komence g\u0302i estis nura trompo. C\u0302u vi atendis ke Rusio pliajn ok jarojn trankvile rigardos kiel ukraina armeo mortigas homojn en Donbaso kaj Kievaj klau\u0306noj malkas\u0302e rifuzas plenumi siajn promesojn? Mirakloj ne ekzistas."}, {"text_idx": "#000077", "text": "Pardonu min plej kore, Stano, sed \u201ckiam vi parolas, aperas la impreso, ke vi deliras\u201d. Espereble vi rekonis la citaj\u0302on el la fama sovetia kinfilmo..."}, {"text_idx": "#000080", "text": "Cetere, la hodiau\u0306a voc\u0302donado en UN \u2013 Rusio devas senkondic\u0302e tuj retiri sian armeon el Ukrainio: 141 por, 7 kontrau\u0306, 30 sindetenoj \u2013 montras, ke ne nur la \u201ceu\u0306ropa koloniismo\u201d kondamnas la rusan agreson."}, {"text_idx": "#000081", "text": "Cetere REALA politiko de la monda plimulto montras ke nur Usono kaj grupeto da g\u0302iaj vasaloj starigis sankciojn kontrau\u0306 Rusio kaj militas kontrau\u0306 g\u0302i, uzante la ukrainojn kiel kanonviandon kaj ilian landon kiel batalejon. La tuta mondo plu havas bonajn rilatojn kun Rusio, bonvenigas rusiajn turistojn, komercistojn kaj politikistojn, kreskigas ekonomiajn, kulturajn kaj politikajn inters\u0302ang\u0302ojn kun Rusio kaj kategorie rifuzas alig\u0302i al la okcidentaj sankcioj au\u0306 sendi armilojn al Ukrainio. Neniam Eu\u0306ropo estis tiom izolta kiel nun kaj tio certe ig\u0302is s\u0302oko por viaj regantoj. Ili ankorau\u0306 povas devigi afrikanojn, azianojn kaj sudamerikanojn premi butonon dun UN-kunsidoj, sed jam ne plu povas devigi ilin fari ion ajn realan. La epoko de eu\u0306ropa koloniismo finig\u0302as nun."}, {"text_idx": "#000083", "text": "Vera koloniismo estas opinii, ke ili premas la butonojn, sed faras nenion alian c\u0302ar ili estas stultaj sovag\u0302uloj kiuj simpole forgesas fari tion. Se vi vere interesig\u0302as pri la opinio de la monda plimulto, vi facile trovos en Interreto sennombrajn dirojn de la afrikaj kaj aziaj altranguloj pri premado fare de Usono dum tiuj c\u0302i kunsidoj kaj pri ilia maldeziro fus\u0302i siajn rilatojn kun Rusio kiun ili konsideras sia amiko. Foje ili diras tion ekstreme rekte kiel ministro pri eksteraj aferoj de Ugando, dirinta ke Rusio neniam koloniis Afrikon kaj c\u0302iam helpis al g\u0302i, do afrikanoj konsideras g\u0302in ne malamiko, sed amiko kaj nenia okcidenta premo devigos ilin s\u0302ang\u0302i tion. Jen amara realo por eu\u0306ropaj koloniistoj."}, {"text_idx": "#000085", "text": "La 37 ne voc\u0302donintaj \u201cpor\u201d tamen ampleksas pli ol trionon de la tuta monda log\u0302antaro; statistiko de la mondanoj lau\u0306 la nombro de la s\u0302tatoj estas misgvida, se oni volas paroli pri reprezentanteco de UN"}, {"text_idx": "#000088", "text": "Mi nek kredas tiel altegan procentaj\u0302on \u2014 en multaj landoj estas facile trovi grupojn de homoj, kiuj predikas militon por korekti tiun au\u0306 alian historian nejustecon \u2014 nek vidas, kiel nia movado, kiu tuj disdividig\u0302as se aperas vera milito, povas fari por antau\u0306enigi pacon."}, {"text_idx": "#000089", "text": "Lau\u0306 la rusa opinisondejo 71% de la rusoj subtenas la tiel nomatan specialan operacon de rusio en Ukrainio. Ec\u0302 se tiu rezulto estas troa, tiaj homoj certe konsistigas pli ol 0,01%. Do en rusio log\u0302as dekoj da milionoj da homoj, kiuj memevidente ne \u201evolas pacon c\u0302iam\u201d."}, {"text_idx": "#000090", "text": "Ps\u0302emek, vi ne scias kio estas diktaturo kaj kiel oni ricevas tiajn rezultojn de opinisondoj en tiuj reg\u0302imoj.\nSimilaj balotrezultoj estis akiritaj en frankisma Hispanio. Mi pensas, ke samaj rezultoj okazis en Pollando sub la komunistoj. Estas strange, ke vi estas membro de sennacieca organizo, sed emfazas naciajn diferencojn."}, {"text_idx": "#000091", "text": "Mi tre, tre volus kredi, ke la plimulto de la rusianoj kontrau\u0306as la militon. Sed mi legis vere multajn publikajn kaj privatajn eldirojn de diversaj rusianoj, kaj c\u0302iam aperas la sama bildo: ec\u0302 tiuj, kiuj kontrau\u0306as la militon, diras, ke la plimulto de iliaj konatoj pli-malpli pozitive rilatas al g\u0302i."}, {"text_idx": "#000092", "text": "Cetere, tio estas socipsikologia fenomeno. Se nacis\u0302tato estas en milito, la plimulto de la civitanoj subtenas g\u0302in, c\u0302ar ili sentas, ke ili devas solidari kun sia nacio (kiun reprezentas la s\u0302tato) \u2013 precipe, se oni sukcesas persvadi ilin pri tio, ke ekzistis ekstera minaco kaj malbonvolaj planoj de aliaj landoj. Do, estus glora escepto, se la plimulto de la rusianoj _ne_ subtenus la militon almenau\u0306 iom."}, {"text_idx": "#000093", "text": "Mi nur respondis al la ideo, ke preskau\u0306 c\u0302iuj homoj sur la tero c\u0302iam volas pacon. Ec\u0302 se ne 71%, sed ekz. 10% da rusoj subtenas la militadon, temas pri milionoj da homoj.\nCetere, mi membras en la sennacieca organizo, en kiu membras ekz. smetanina subtenanta murdadon de Ukrainoj, sed mi ne estas sennaciisto."}, {"text_idx": "#000094", "text": "Se vi komencas kalkuli la kvaliton de popolo, tiam vi iras lau\u0306 rekta vojo al fas\u0302ismo. Memoru la naziojn, kiam ili mezuris kaj decidis, kiuj popoloj estas pli bonaj kaj kiuj ne indas vivi. La poloj estis en ilia nigra listo kiel subevoluinta nacio. C\u0302u vi forgesis pri tio?"}, {"text_idx": "#000095", "text": "Kial vi decidis, ke Smetanina estas en SAT? S\u0302i estas en UEA. SAT-anoj neniam tus\u0302as la temon pri nacioj,"}, {"text_idx": "#000097", "text": "Ne mi decidis, ke smetanina membras en SAT. S\u0302ia SAT-matrikulo estas 35796. Facilas tion kontroli.\nSAT tre ofte tus\u0302as \u2013 felic\u0302e \u2013 la temon de nacioj. Bela ekzemplo estas tre interesa diskuto pri Katalunio en al barcelona SAT-kongreso. Tio, kion mi s\u0302atas en SAT, estas g\u0302uste g\u0302ia malneu\u0306trala engag\u0302ig\u0302o.\nMi ne \u201ekalkulis la kvaliton\u201d, sed montris oficialan statistikon de la terorista lando. Se vi trovis tion kalkulado de popol-kvalito, konsultu vian psikiatron."}, {"text_idx": "#000098", "text": "1. Se s\u0302i iam estis membro de SAT, tio ne signifas, ke nun estas tiel. Por kontroli facile rigardu la lastan Adresaron \u2013 liston de SAT-anoj.\n2. Ne estis ec\u0302 unu insulta vorto kontrau\u0306 nacioj en Barcelono, temis nur pri solvado de akra nacia demando, kaj tute ne pri nacioj, c\u0302i tio estas granda diferenco. Vi uzis la frazon \u201cpopolo de sklavoj\u201d, kiu montris inklinon al la ideologio de la fas\u0302ismo. Via eldiro, ke \u201cla rusa Esperanto-parolantaro c\u0302esis ekzisti por vi\u201d ankau montras la saman. \u201cMalneu\u0306trala engag\u0302ig\u0302o\u201d de SAT ne signifas, ke estas permesita uzi la ofendojn kontrau\u0306 homoj kaj popoloj.\n3. Via lasta frazo signifas, ke vi ne respektas, kiu esprimas alian opinion kaj ofendas ilin.\nEsperantujo estas detruata de esperantistoj, kiuj permesas al si rekte ofendi homojn."}, {"text_idx": "#000099", "text": "Rakontu tion al la luganska esperantisto A. Gris\u0302c\u0302enko, kiu dum kelkaj monatoj estis torturata en la subterejoj de la Luganska \u201dPOPOLA\u201d Respubliko, sed nun vivas pli-malpli normalan vivon (nu, se nur konsideri la militajn cirkonstancojn) en Kievo."}, {"text_idx": "#000100", "text": "Kiam mi kreskigxis en Germanio, mi lernis pri la diversaj okazintajxoj en dua mondomilito. Unu temo estas la germanoj elpelitaj el siaj teritorioj en (tiama) orienta Germanio. (Mi havas familian rilaton al tio.) Estis publika diskuto cxu oni rajtas priplori la elpelon konsiderante la antauxan agresmiliton.\nNun devizo multe akceptata en Germanio estas, ke oni rajtas tion priplori, sed nur konsciante pri la antauxa agresmilito, la germanaj krimoj kontraux homeco en la okupitaj landoj ktp."}, {"text_idx": "#000101", "text": "Gxis nun mi uzis tiun devizon nur por Germanio. Sed ekde 2022 mi opinias: Rusoj rajtas priplori la krimojn kiujn la lando suferis pro eksterlanda agreso en la dua mondomilito. Sed nur se ili konsideras: la Hitler-Stalin-pakton, la sovetajn krimojn en la sovete okupitaj landoj, kaj la krimojn de Stalin en Rusio.\nVidu en tiu cxi diskuto: persono \u201cNI NI\u201d volas subfosi la komenton de Jouko Lindstedt, menciante la finnan partoprenon en la germana milito kontraux Sovetunio. Mi opinias: se vi sxatas \u201cforgesi\u201d pri la soveta atako kontraux Finnlando en 1939, tiam silentu pri la finna agado 1941-44."}, {"text_idx": "#000102", "text": "Mi neniel volis \u201csubfosi\u201d Lindstedt, mi nur proponis malpli ekstreman etalonon ol hitlerismo kaj perfido de judaj samideanoj. Nenio kompareblas al Holokau\u0306sto, kaj ni lasu g\u0302in la plej grava tragedio de la tuta eu\u0306ropa historio."}, {"text_idx": "#000103", "text": "Dum paroli pri Finnlando, ankau\u0306 la atako de 1939 havis antau\u0306historion ekster la nun kutimaj naciismaj terminoj, ne estis atako de rusoj al finnoj: la venkintaj \u201cblankuloj\u201d de Finnlando fizike neniigis la \u201crug\u0302ulojn\u201d en 1920aj, la laboristan movadon kaj komunistojn. Sovetio kiel la lando de venkintaj \u201crug\u0302uloj\u201d atakis la \u201cblankulojn\u201d, kiel oni supozas, kun la maksimuma celo establi komunistan regadon en Finnlando kaj unuigi finnojn kaj karelojn en unia respubliko (ne mortigi c\u0302iujn por log\u0302igi rusojn, grava diferenco disde hitlerismo)."}, {"text_idx": "#000104", "text": "Fakte la s\u0302tata politiko en Sovetunio kaj Rusio estas silenti pri la \u201cfinna agado\u201d, kiel vi nomis partoprenon en genocido, pro la bonaj rilatoj kun postmilita Finnlando. G\u0302uste kiel vi volas. Tamen c\u0302u vi ankau\u0306 etendas la saman pensmanieron al la ukraina situacio? C\u0302u eblas paroli pri la invado sen paroli pri la milito en Donbaso, la \u201clingvaj leg\u0302oj\u201d, punoj sen jug\u0302ado kaj c\u0302io cetera?"}, {"text_idx": "#000105", "text": "Mia praavo batalis en la rug\u0302a flanko en la interna milito de Finnlando en 1918 kaj mortis en malliberejo post tio pro la manko de nutraj\u0302oj kaj la malbonaj kondic\u0302oj Multaj \u201crug\u0302uloj\u201d estis ankau\u0306 kontrau\u0306leg\u0302e ekzekutitaj tuj post la milito. Sed tia \u201cfizika neniigo\u201d ne dau\u0306ris en la 1920-aj jaroj, kiel vi skribis, kaj kvankam la komunisma partio estis malpermesita, la laborista socialdemokrata partio ne estis. Sed tre multaj finnaj rug\u0302uloj rifug\u0302intaj en Sovet-Union estis poste mortigitaj en la persekutoj de Stalin \u2014 kiuj sendube estis, post Holokau\u0306sto, la dua plej granda tragedio en la eu\u0306ropa historio de la 20-a jarcento. \u2014 Sed kompreneble vi kondukas la diskuton al c\u0302i tiaj aferoj nur por forgesigi, ke la rusia agreso estas tiel klare kaj nude kontrau\u0306 internacia juro kaj la principoj de UN, ke defendi g\u0302in postulas vortajn akrobataj\u0302ojn."}, {"text_idx": "#000106", "text": "Kiam mi renkontas ruson, mi ne alparolas lin pri la milito. Mi ne scias pri lia situacio, kiom libere li povas paroli ktp. SED: kiam tiu ruso mem parolas pri la milito, kaj se li lauxdas Putinon aux bagateligas la militon, tiam mi JES permesas al mi prezenti kontrauxan opinion."}, {"text_idx": "#000107", "text": "Mi opinias ke almenau\u0306 la prezidanto de la Rusia Esperanto-Unio estos forpelita de la UEA. Kaj, tiu Usanano, kiu migris al Rusio, se li subtenas la Rusian buc\u0302adon kantrau\u0306 Ukrainio, perdos la Usonan civitanecon!"}, {"text_idx": "#000108", "text": "Usonanoj, kiuj subtenis la bombadon de Serbio, la invadon kaj terurajn militajn operaciojn en Irako, Afganio, Libio, Sirio kaj pluraj aliaj landoj, estis forpelitaj el iuj asocioj? Eble ili estis senigitaj de sia civitaneco? Au\u0306 c\u0302u ili estis publike kondamnitaj? Esperanto estas lingvo kreita por venki miskomprenojn inter homoj. Por fari tion, vi devas interesig\u0302i, komuniki, demandi demandojn, provi eltrovi g\u0302in. Kion mi vidas c\u0302i tie en la komentoj? Provoj kategorie jug\u0302i surbaze de la falsaj\u0302oj, kiujn homoj konsumas. Se vi ne scias ion, eble almenau\u0306 demandu tiujn homojn, kiuj eble konas kaj estas sur la tero?"}, {"text_idx": "#000110", "text": "Ne granda, sed tre grava klarigo. Subteni vian militistaron tute ne estas la sama kiel subteni militon au\u0306 konsenti kun iuj militaj decidoj de la gvidantaro de la lando. C\u0302i tio estas nur la subteno de la militistaro, kiuj estas najbaroj, amikoj, kaj kelkaj havas parencojn. Multaj kolektas varmajn vestaj\u0302ojn, vestaj\u0302ojn, tranc\u0302eajn fornojn, tranc\u0302eajn kandelojn, kamuflajn retojn por soldatoj, simple dezirante, ke iliaj samlandanoj, kiuj agas honeste kaj respondece lau\u0306 ordono, kiun ili ne povas malobei kiel iu ajn militisto, povu savi siajn vivojn kaj sian sanon. . . C\u0302i tio temas pri la homa deziro helpi amatojn. Tiuj c\u0302i ordinaraj homoj, esperantistoj au\u0306 ne, humane helpas, ili ne provizas armilojn. Vi ne devus jug\u0302i ilin pro tio. Se Finnlando komencus fari malamikecojn, kun kiuj vi persone ne konsentis, vi certe ne rifuzus simplan homan helpon al la militistaro de via lando. Kial vi decidis, ke c\u0302iu obzyatlno kondamnu kaj perfidi siajn samlandanojn? Kredi, ke tio iel kontribuos al la starigo de paco, estas proksimume la sama kiel kredi je unikornoj kaj dentofeoj."}, {"text_idx": "#000112", "text": "La milito ne komencig\u0302is en la jaro 2022, sed tuj, kiam disfalis Soveta Unio, en la jaro 1991, akrig\u0302is en la jaro 2014, kiam Rusio maljuste pere de kas\u0302itaj \u201cverdaj hometoj\u201d (rusaj soldatoj) kaptis la teritoriojn de Ukrainio: Krimeon, partojn de Donbasa kaj Lugansjka regionoj kaj starigis tie manajn \u201cPopolajn respublikojn\u201d. Jam delonge rusoj propagandis tiel nomatan \u201cRusan Pacon\u201d (Russkij Mir). Nun c\u0302iuj (multaj) homoj, kapablaj pensi. komprenas, ke \u201cRusa Paco\u201d signifas \u201cMilito\u201d. Inter alie, la vorto \u201cmilito\u201d estas malpermesita en Rusio, oni nomas g\u0302in \u201cspeciala operacio\u201d. Tamen multaj homoj jam komprenis la sencon de la \u201coperacio\u201d: mortigi la pacienton (Ukrainion). La supraj rakontoj de la ukrainaj esperantistoj bone montras la rezultojn de la \u201coperacio\u201d kaj \u201cRusa paco\u201d, sed neces pli multe rakonti pri la travivitajn spertojn dum la milito.\nDo, por mi esperantisto, kiu subtenas la militon (ne gravas, en kiu lando!) agas kontrau la ideo de esperantismo kaj ne rajtas nomi sin espetantisto. Sekve, necesas forigi c\u0302iujn tiel nomatajn \u201cesperantistojn\u201d el c\u0302iuj E-organizoj kaj entute el Esperantujo! Venu Venko kaj Paco al Ukrainio!"}, {"text_idx": "#000113", "text": "Principe mi s\u0302atus ke estu tiel, sed multaj subtenantoj de la rusa agreso en Rusio (kaj ankau\u0306 kelkaj en aliaj landoj), scias klarigi por si, kial la atako tamen estis pravigebla, kial Rusio estis iusence minacata (!), au\u0306 ke Ukrainio iel mem kulpas c\u0302ar ja Usono subtenas g\u0302in. Mi tute malkonsentas kun ili, sed la fantomo de Zamenhof au\u0306 iu Esperanta Dio ne venas prijug\u0302i ilin kaj montri, ke ili malpravas. Tial la paciga efiko de Esperanto forvaporig\u0302as."}, {"text_idx": "#000115", "text": "Laux mi, multaj homoj lernis Esperanton cxar ili estas iel kontraux la angla, kontraux la okcidento, kontraux Usono aux simile. Kaj Putin por ili estas almenaux ne usonano."}, {"text_idx": "#000117", "text": "Mi admiras la kurag\u0302econ de niaj kara ukrainiaj samideanoj. Samtempe la vidpunkto de plejparto de la rusiaj esperantistoj estas hontinda. Ne de c\u0302iuj kompreneble. Sed de multaj. Kaj bedau\u0306rinde ankau\u0306 mia eksa longlongjara amiko Andrej Grigorjevskij ankau\u0306 alig\u0302is al la grupo de la militaj subtenantoj, kio estas ege malg\u0302ojiga."}, {"text_idx": "#000123", "text": "Kiel kurdlingvaj dividoj malhelpas aliron al informojRusiaj diplomatoj reagas al nova lingvoleg\u0302o en Kirgizio, revenigante kolonian pasinteconTiuj fotoj montras la historion de la \u2018rusaj dometoj\u2019 en Havano, Kubo"}]